Re ne re ya kwa mafelong a a farologaneng ka terena, bese, lori kgotsa ka baesekele—re dirisa sepalangwa sepe fela se se neng se le teng. Le fa go ne go se motlhofo go dira jalo, go ne go na le maemo a mangwe a a neng a leka boikemisetso jwa rona jwa go “leka go itumelela boemo jo re neng re le mo go jone.” Mo dingwageng tsa ntlha tse pedi, Emily o ne a sa letlwe go tsena le nna mo metseng ya batho ba ba kgomaretseng setso thata ka ntlha ya dithibelo tsa semolao tse di neng di beilwe. Ka jalo, mosadi wa me yo ke neng ke na le dingwaga di le mmalwanyana fela ke mo nyetse o ne a tshwanelwa ke go sala mo ditoropong tse di gaufi le seteishene, tse gantsi go neng go se na Basupi mo go tsone. Tumelo, bopelokgale le boikemisetso jwa ga Emily di ne tsa se ka tsa dira fela gore ke mo rate le go mo anaanela mme gape di ne tsa dira gore metse eo e ungwe maungo a Bogosi.